గరమ్ ఛాయ్ కూడా తాగదట..ఇక డ్రగ్స్ ఏల అంటున్నారు నాన్నారు
Highlights
డ్రగ్స్ కేసులో ఆరోపణలు ఎదుర్కొంటున్న హీరోయిన్ ఛార్మి
తన కూతురుకు అలాంటి అలవాట్లు లేవంటున్న చార్మి తండ్రి దీప్ సింగ్
ఇప్పటికే కావాలనే ఇరికించే ప్రయత్నం చేస్తున్నారని చార్మి ఆరోపణలు
డ్రగ్స్ కేసులో రెండు వారాల క్రితం పట్టుబడ్డ 12 మంది కీలక నిందితుల విచారణలో వెలుగుచూస్తున్న నిజాలతో టాలీవుడ్ లింక్స్ బయటపడ్డ సంగతి తెలిసిందే. ఇప్పటికే ఈ కేసు విచారణ వేగవంతం చేసిన సిట్.. టాలీవుడ్ టాప్ డైరెక్టర్ పూరీ జగన్నాథ్ విచారణతో కేసులో మరిన్ని టాలీవుడ్ కోణాలు వెలికి తీసే ప్రయత్నం చేస్తున్నారు.
 
ఇక ప్రముఖ హీరోయిన్ ఛార్మి కూడా త్వరలో ఈ విచారణ ఎదుర్కోబోతోంది. అయితే ఛార్మికి డ్రగ్స్ కు ఎలాంటి సంబంధం లేదని ఛార్మి తండ్రి దీప్ సింగ్ ఉప్పల్ చెప్తున్నారు. తమది పరువుగల్ల కుటుంబమని, తమ కూతురు కుటుంబాన్ని ఎంతగానో ప్రేమిస్తుందని.. తనకు డ్రగ్స్ తీసుకోవాల్సిన అవసరం లేదని దీప్ సింగ్ స్పష్టం చేస్తున్నారు. ఛార్మి ఎలాంటి విచారణ ఎదుర్కోవటానికయినా సిద్ధంగా వుందని, తమ కూతురు కడిగిన ముత్యంలా బయటపడుతుందని, తప్పక క్లీన్ చిట్ వస్తుందని దీప్ సింగ్ ధీమా వ్యక్తం చేస్తున్నారు. చార్మి 13 ఏళ్ల వయసు నుంచే సినిమాలు చేస్తోందని, డ్రగ్స్ కు అలవాటు పడాల్సిన అవసరం తనకు లేదని ఉప్పల్ అన్నారు. ఇలా డ్రగ్స్ కేసులో నోటీసులు అందుకున్న వారి కుటుంబ సభ్యులంతా వారికి ఎంతో అండగా ఉంటున్న పరిస్థితి కనిపిస్తోంది.
 
మరోవైపు డ్రగ్స్ కేసులో ఆరోపణలతో నోటీసులు అందుకున్న హీరోయిన్ చార్మీ తాజాగా వేదాంతం వళ్లిస్తోంది. టాలీవుడ్‌లో మాదక ద్రవ్యాల వాడుతున్న సెలెబ్రిటీల జాబితాలో ఆమె పేరు వినిపిస్తున్న వేళ, ఇన్‌స్టాగ్రామ్‌లో చార్మి పెట్టిన ఓ పోస్ట్ గురించి నెటిజన్లు ఆసక్తికర వ్యాఖ్యలు చేస్తున్నారు. "నీ చుట్టూ ఉండేవారు హేళన చేస్తూ చిన్న బుచ్చినా బాధ పడకు. వారలా చేస్తున్నారంటే, కేవలం నీ ధైర్యాన్ని దెబ్బతీయడానికి మాత్రమే. వారికన్నా గొప్పగా నువ్వు ఆలోచిస్తున్నావన్న భావన ఉంటేనే ఇలా అవమానిస్తుంటారు" అని పోస్టు పెట్టిందీ సక్కుబాయి. దీన్ని చూసిన వారు, తనను తాను నిర్దోషిగా చెప్పుకునే ప్రయత్నాల్లో భాగంగానే ఈ పోస్టు పెట్టిందని కొందరు, మాటలు మాని విచారణకు హాజరు కావాలని మరికొందరు కమెంట్లు పెడుతున్నారు.
Last Updated 25, Mar 2018, 11:41 PM IST